U-I-321/04
Natisni
Opravilna št.:
U-I-321/04
Datum odločitve:
2. 2. 2006
ECLI:
ECLI:SI:USRS:2006:U.I.321.04
Akt:
Zakon o posebnih pogojih za vpis lastninske pravice na posameznih delih stavbe v zemljiško knjigo (Uradni list RS, št. 89/99, 97/01, 15/03 in 47/03 - ur.p.b) (ZPPLPS), 13. čl.
Izrek:
Pobudi za začetek postopka za oceno ustavnosti 13. člena Zakona o posebnih pogojih za vpis lastninske pravice na posameznih delih stavbe v zemljiško knjigo (Uradni list RS, št. 89/99, 97/01, 15/03 in 47/03 - ur.p.b) se zavržeta.
Evidenčni stavek:
Ustavno sodišče zakonu, ki je prenehal veljati, ne more podaljšati veljavnosti. Glede zakona, ki je med postopkom pred Ustavnim sodiščem prenehal veljati, lahko Ustavno sodišče le  ugotovi, da ni bil v skladu z Ustavo, če so za takšno ugotovitev sicer izpolnjeni pogoji iz 47. člena Zakona o Ustavnem sodišču. Ker pobudnika nista izkazala, da so ti pogoji izpolnjeni, je Ustavno sodišče pobudo zavrglo.
Geslo:
1.5.51.1.2 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude.
1.4.51.5.2 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravovarstvena potreba v primeru, ko je predpis prenehal veljati - Med postopkom.
Pravna podlaga:
Člen 25, Zakon o Ustavnem sodišču [ZUstS]
Opomba:
K obravnavani zadevi je bila s sklepom Ustavnega sodišča z dne 2. 2. 2006 pridružena zadeva št. U-I-322/04 zaradi skupnega obravnavanja in odločanja.
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Blagoje Miković, Ljubljana
Datum vloge:
18. 11. 2004
Vrsta odločitve:
sklep
Vrsta rešitve:
zavrženje
Dokument:
US25723
Dokument v PDF obliki:
U-I-321-04.pdf
101 KB
Prenesite datoteko
U-I-321/04-8
2. 2. 2006
SKLEP
Ustavno sodišče je v postopku za preizkus pobud Blagoja Mikovića iz Ljubljane in Zekije Plešinac iz Ljubljane na seji dne 2. februarja 2006
sklenilo:
Pobudi za začetek postopka za oceno ustavnosti 13. člena Zakona o posebnih pogojih za vpis lastninske pravice na posameznih delih stavbe v zemljiško knjigo (Uradni list RS, št. 89/99, 97/01, 15/03 in 47/03 - ur.p.b) se zavržeta.
Obrazložitev
1. Pobudnika izpodbijata 13. člen Zakona o posebnih pogojih za vpis lastninske pravice na posameznih delih stavbe v zemljiško knjigo (v nadaljevanju ZPPLPS), ki je določal, da Zakon preneha veljati po petih letih od uveljavitve. ZPPLPS je glede na to določbo prenehal veljati dne 19. 11. 2004. Pobudnika sta pobudi vložila dne 18. 11. 2004. Oba želita s pobudo doseči podaljšanje roka veljavnosti tega zakona zaradi težav pri  vknjiževanju lastninske pravice na delih stavbe. Pobudnik Miković se pri tem sklicuje na stanovanje, ki ga je od JLA dobil 9. 9. 1991, ter na garažo, ki jo ima v uporabi že od leta 1978. Iz njegove pobude izhaja, da je imel težave pri odkupu tega stanovanja. V pobudi se sicer sklicuje na drugi odstavek 14. člena Ustave, pri tem pa navaja zgolj ravnanje Ministrstva za obrambo (v nadaljevanju MORS) in sodišč, katerim očita napačno razlago (stanovanjske) zakonodaje glede odkupa teh nepremičnin. Meni, da bi morala biti odločitev teh organov drugačna zlasti po sprejetju Zakona o ratifikaciji Sporazuma o vprašanjih nasledstva (Uradni list RS-MP, št. 20/02 – MSVN). Zatrjuje, da bi ureditev iz ZPPLPS morala biti podaljšana brez omejitve, ki jo je uveljavil izpodbijani 13. člen. Enako meni pobudnica Plešinac, ki navaja, da zaradi nenatačne prodajne pogodbe, ki jo je sklenila z MORS v 5 letnem roku, ko je veljal ZPPLPS, ni mogla doseči vknjižbe odkupljenega stanovanja.
2. Določba, ki jo izpodbijata pobudnika, je kot končna določba del ZPPLPS. Ta zakon je prenehal veljati. Ustavno sodišče veljavnosti takemu zakonu ne more podaljšati. Glede zakona, ki je med postopkom pred Ustavnim sodiščem prenehal veljati, lahko Ustavno sodišče le ugotovi, da ni bil v skladu z Ustavo, če so sicer za to izpolnjeni pogoji iz 47. člena Zakona o Ustavnem sodišču (Uradni list RS, št. 15/94 – v nadaljevanju ZUstS). S svojimi navedbami pobudnika ne izkazujeta, da bi bili ti pogoji izpolnjeni. Zaradi navedenega je Ustavno sodišče pobudi zavrglo.
3. Ustavno sodišče je sprejelo ta sklep na podlagi 25. člena ZUstS v sestavi: predsednik dr. Janez Čebulj ter sodnice in sodniki dr. Zvonko Fišer, Lojze Janko, mag. Marija Krisper Kramberger, Milojka Modrijan, dr. Mirjam Škrk in dr. Dragica Wedam Lukić. Sklep je sprejelo soglasno.
Predsednik
dr. Janez Čebulj